CELEX: 62019TN0294
Language: et
Date: 2019-05-04 00:00:00
Title: kohtuasi T-294/19: 4. mail 2019 esitatud hagi — Vanhoudt jt versus EIP

8.7.2019   
            
            
               ET
            
            
               Euroopa Liidu Teataja
            
            
               C 230/57
            
         
      4. mail 2019 esitatud hagi — Vanhoudt jt versus EIP
      (kohtuasi T-294/19)
      (2019/C 230/71)
      Kohtumenetluse keel: inglise
      
         Pooled
      
      
         Hagejad: P. Vanhoudt (Gonderange, Luksemburg) ja teised 9 hagejat (esindaja: barrister A. Haines)
      
         Kostja: Euroopa Investeerimispank (EIP)
      
         Nõuded
      
      Hagejad paluvad Üldkohtul:
      
                  —
               
               
                  tühistada EIP 31. jaanuari 2019. aasta otsus, millega keelduti neile hüvitamast neile tekkinud kahju ja millega keelduti jagamast simultatsioonivahendit SPAC ja selle tulemusi;
               
            
                  —
               
               
                  täiendavalt või teise võimalusena mõista EIP-lt hagejate kasuks välja hüvitis mittevaralise kahju eest, mis tekitati EIP otsusega mitte kasutada simultatsioonivahendit SPAC või selle tulemusi;
               
            
                  —
               
               
                  kohustada EIP-d avalikustama aktuaarse simultatsioonivahendi SPAC ja selle tulemused aktuaarsete simulatsioonide väljatrükina, et hagejad saaksid hinnata neile tekkinud kahju ning seega seda, kas pärast pensioni- ja palgareformi EIP poolt nende suhtes rakendatud hüvitusmeetmed olid piisavad või mitte;
               
            
                  —
               
               
                  mõista kohtukulud välja EIP-lt.
               
            
         Väited ja peamised argumendid
      
      Hagejad esitavad hagi põhjendamiseks neli väidet, mis puudutavad tühistamisnõuet, ja esitavad allpool toodud põhjendused seoses nõudega, et Üldkohus kohustaks esitama asjaomase simultatsioonivahendi ja selle tulemused.
      
                  1.
               
               
                  Tühistamisnõuet puudutava esimene väite kohaselt on rikutud vastastikuse mõistmise memorandumi punkte 9, 10 ja 14–18 ning selle kaaskirja, mille EIP ja EIP töötajate esindajad 18. mail 2009 koostasid.
               
            
                  2.
               
               
                  Tühistamisnõuet puudutava teise väite kohaselt on rikutud õiguspärase ootuse põhimõtet.
               
            
                  3.
               
               
                  Tühistamisnõuet puudutava kolmanda väite kohaselt on rikutud õigust tõhusale õiguskaitsevahendile, head haldustava ja läbipaistvuse põhimõtet.
               
            
                  4.
               
               
                  Tühistamisnõuet puudutava neljanda väite kohaselt on rikutud isikuandmetega tutvumise õigust.
               
            Asjaomase simultatsioonivahendi ja selle tulemuste esitamise taotluse kohta väidavad hagejad lisaks järgmist:
      
                  —
               
               
                  EIP keeldumine avalikustada aktuaarset simultatsioonivahendit SPAC on vastuolus Euroopa Liidu põhiõiguste harta artiklitega 41, 42 ja 47 ning ELTL artikli 15 lõigetega 1 ja 3;
                  
                              —
                           
                           
                              EIP rikkus hagejate õigust tutvuda isikuandmetega, mis on vastuolus Euroopa Parlamendi ja nõukogu määruse (EL) 2018/1725 (1) artiklitega 14 ja 17.
                           
                        
            
         (1)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT 2018, L 295, lk 39).